Twee mans dood in motor gevind - Maroela Media
Die liggame van twee mans is Maandag deur 'n verbyganger in 'n motor buite Rustenburg in Noordwes gevind.
Kapt. Paul Ramaloko, woordvoerder van die polisie, het gesê die mans is vermoedelik albei van Lesotho. Hul liggame is in 'n motor in die Freedom Park informele nedersetting gevind.
"Die slagoffers was werknemers van 'n myn in die omgewing en is met hul klokkaarte geïdentifiseer. Hul liggame is naby die Impala-myn gevind. Die mans, onderskeidelik 43 en 41 jaar oud, het verskeie skietwonde aan hul liggame gehad."
Ramaloko het gesê die motief vir die moorde is nog nie bekend en dat niemand nog in hegtenis geneem is nie. Hy het 'n beroep op lede van die publiek wat inligting het oor die voorval gedoen om konst. Rampete te kontak by 071 251 0200.